Na temelju članka 18. Zakona o grobljima (Narodne novine 19/98, 50/12 i 89/17 – Odluka Ustavnog suda Republike Hrvatske) i članka 41. točke 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 – pročišćeni tekst i 16/22), Gradska skupština Grada Zagreba, na \_\_\_\_\_. sjednici,\_\_\_\_\_\_\_\_ 2024., donijela je

**ODLUKU**

**o grobljima**

**I. OPĆE ODREDBE**

**Članak 1.**

Ovom se odlukom određuju mjerila i način dodjeljivanja i ustupanja grobnih mjesta na korištenje, uvjeti i mjerila za plaćanje naknade kod dodjele grobnog mjesta i godišnje naknade za korištenje, vremenski razmaci ukopa u popunjena grobna mjesta i način ukopa nepoznatih osoba, održavanje groblja i uklanjanje otpada s groblja te uvjeti upravljanja grobljem.

**Članak 2.**

Groblja na području Grada Zagreba su: Mirogoj, Miroševac, Gaj urni, Brezovica, Jakuševec, Klara, Kupinečki Kraljevec, Lučko, Odra, Čučerje, Granešina, Gornje Vrapče, Stenjevec, Starokatoličko groblje, Bolničko groblje, Gračani, Šestine, Markuševec, Remete, Resnik, Markovo polje, Staro groblje Sesvete, Cerje, Glavnica Donja, Kašina, Moravče, Vugrovec Donji i Planina Donja.

Na grobljima Starokatoličko groblje, Bolničko groblje i Staro groblje Sesvete ukopi se ne obavljaju.

**Članak 3.**

Grobljima iz članka 2. ove odluke upravlja Zagrebački holding d.o.o., Podružnica Gradska groblja (u daljnjem tekstu: Gradska groblja).

**II. DODJELJIVANJE I USTUPANJE GROBNIH MJESTA NA KORIŠTENJE**

**Članak 4.**

Grobnim se mjestom u smislu ove odluke smatra grob, grobnica, kazeta za urne, kolumbarijska niša, kapelica, mauzolej i stanica.

Pod opremom i uređajem grobnog mjesta smatra se nadgrobna ploča, nadgrobni spomenik, znaci, ograda groba i slično.

Oprema i uređaj grobnog mjesta iz stavka 2. ovoga članka smatraju se nekretninom.

**Članak 5.**

Gradska groblja dodjeljuju osobi grobno mjesto na korištenje (u daljnjem tekstu: korisnik) na neodređeno vrijeme te o tome donose rješenje.

Protiv rješenja iz stavka 1. ovoga članka može se izjaviti žalba gradskom upravnom tijelu nadležnom za komunalne poslove.

Za dodjelu grobnog mjesta na korištenje plaća se naknada Gradskim grobljima.

Za korištenje grobnog mjesta korisnik plaća godišnju grobnu naknadu Gradskim grobljima.

**Članak 6.**

Gradska groblja dodjeljuju grobna mjesta na temelju neposrednoga zahtjeva ili javnog natječaja.

**Članak 7.**

Gradska groblja osiguravaju ukop u zemljani grob s betoniranim okvirom u razini tla na groblju Markovo polje odnosno u kazetu za urne na grobljima iz članka 2. stavka 1. ove odluke ako je pokojnik u trenutku smrti ili  više od polovice životnog vijeka imao prijavljeno prebivalište na području Grada Zagreba.

Za ukop maloljetne osobe grobno mjesto iz stavka 1. ovoga članka osigurava se osobi koja ugovara ukop za maloljetnu osobu i ima prijavljeno prebivalište na području Grada Zagreba.

Gradska groblja grobna mjesta iz stavka 1. i 2. ovoga članka daju na korištenje neposrednom dodjelom na temelju zahtjeva.

**Članak 8.**

Pravo ukopa u grobno mjesto ima korisnik i članovi njegove obitelji, ako korisnik ne odredi drugačije.

Članom obitelji korisnika koji ima pravo ukopa smatra se njegov bračni ili izvanbračni drug, potomci i posvojena djeca i njihovi bračni ili izvanbračni drugovi te njegovi roditelji.

Korisnik može dati pravo ukopa i drugim osobama.

Korisnik koji je dao pravo ukopa može povući pravo ukopa ako još nije izvršen ukop ili ako je nakon izvršenog ukopa pokojnik premješten u drugo grobno mjesto.

Korisnik je dužan obavijestiti osobu kojoj je dao pravo ukopa o povlačenju prava ukopa.

Korisnik koji je nasljednik preminulog korisnika koji je za života dao pravo ukopa i drugoj osobi, može zatražiti brisanje prava ukopa ako je osoba koja ima pravo ukopa preminula, a nije postavljen zahtjev da se ukopa u to grobno mjesto

Pravo ukopa i povlačenje prava ukopa daje se u pisanom obliku i upisuje se u grobni očevidnik.

Prestanak prava upisuje se u grobni očevidnik na temelju izjave korisnika o povlačenju prava ukopa, na temelju sporazuma, odluke suda ili pisane izjave osobe koja je stekla pravo ukopa.

Ako pravo korištenja ima više korisnika, za davanje i povlačenje prava ukopa potrebna je suglasnost svih sukorisnika.

**Članak 9.**

Nakon smrti korisnika grobnog mjesta, korištenje grobnog mjesta stječu njegovi nasljednici.

Korisnik može korištenje grobnog mjesta ustupiti bez naknade na temelju ugovora na kojem je ovjeren potpis korisnika.

Korisnik korištenje grobnog mjesta može ustupiti članu obitelji ili osobi koja je već upisana kao sukorisnik tog grobnog mjesta ili osobi koja nema i nije imala pravo korištenja grobnog mjesta na jednom od groblja iz članka 2. ove odluke, ili ga ima, ali je grobno mjesto popunjeno.

Ako pravo korištenja grobnog mjesta ima više sukorisnika, za ustupanje prava korištenja potrebna je suglasnost svih sukorisnika.

Ugovor o ustupanju korištenja grobnog mjesta mora se dostaviti Gradskim grobljima radi upisa novog korisnika u grobni očevidnik.

Za prijenos prava korištenja kazeta za urne i kolumbarijskih niša ne primjenjuje se stavak 3. ovoga članka.

**Članak 10.**

Nakon smrti korisnika grobnog mjesta, do upisa novog korisnika u grobni očevidnik, u grobno mjesto mogu se ukapati osobe koje su u trenutku smrti korisnika bile članovi njegove obitelji i osobe koje bi se smatrale članovima obitelji korisnika da je on živ, osim onih koje je korisnik za života isključio.

Članovi obitelji iz stavka 1. ovoga članka mogu u nastanku smrtnog slučaja dati pravo ukopa u grobno mjesto i trećim osobama.

Za stjecanje prava ukopa iz stavka 2. ovoga članka potrebna je suglasnost svih članova obitelji umrloga korisnika.

Ako su članovi obitelji pokojnog korisnika nepoznati ili nedostupni može se uz suglasnost svih živućih korisnika grobnog mjesta ugovoriti privremeni ukop urne.

Na zahtjev člana obitelji iz stavka 4. ovoga članka, o trošku osobe koja je ugovorila ukop, urna pokojnika će se izvaditi iz grobnog mjesta.

Zahtjev iz stavka 5. ovoga članka mora biti podnesen u roku od 1 godine od dana saznanja za ukop pokojnika, odnosno u roku od 10 godina od dana ukopa pokojnika.

Nakon isteka rokova iz stavka 6. ovoga članka, ukop urne pokojnika smatra se trajnim.

**Članak 11.**

Ispraćaj, ukop i kremiranje pokojnika ugovara se s članom obitelji pokojnika odnosno s trećom osobom koja organizira i podmiruje troškove ukopa.

Ispraćaj, ukop i kremiranje pokojnika obavljaju Gradska groblja.

Urna koja se ne ukapa na grobljima iz članka 2. ove odluke predaje se članu obitelji pokojnika odnosno trećoj osobi koja organizira i podmiruje troškove ukopa, a ako se ne preuzme u roku 1 godine, urna će se ukopati na jednom od groblja iz članka 2. ove odluke na trošak člana obitelji pokojnika odnosno treće osobe koja organizirala i podmirila troškove ukopa.

**Članak 12.**

Osoba koja smatra da je korisnik groba, a nije upisana u grobni očevidnik, može zatražiti upis na temelju valjane isprave.

**ZNAČAJNE OSOBE I ZAŠTIĆENA KULTURNA DOBRA**

**Članak 13.**

Gradska groblja mogu dodijeliti grobno mjesto osobi na korištenje na neodređeno vrijeme za ukop osobe koja je značajna za Grad Zagreb i Republiku Hrvatsku.

Dodjelu grobnog mjesta iz stavka 1. ovoga članka predlaže gradonačelnik Grada Zagreba na inicijativu Povjerenstva za dodjelu grobnog mjesta za ukop značajne osobe (u daljnjem tekstu: Povjerenstvo).

Povjerenstvo imenuje gradonačelnik Grada Zagreba i sastoji se od sedam članova i to predstavnika gradskih upravnih tijela nadležnih za kulturu i promicanje ljudskih prava, međugradsku i međunarodnu suradnju, zaštitu spomenika kulture i prirode, obrazovanje i sport, zdravstvo i gospodarstvo.

Zadaća Povjerenstva je podnošenje inicijative gradonačelniku Grada Zagreba za dodjelu grobnog mjesta na korištenje za ukop značajne osobe za Grad Zagreb i Republiku Hrvatsku.

Naknada za dodjelu grobnog mjesta na korištenje iz stavka 1. ovoga članka plaća se iz proračuna Grada Zagreba.

Za korištenje grobnog mjesta iz stavka 1. ovoga članka na odgovarajući način primjenjuju se odredbe ove odluke.

**Članak 14.**

Grobna mjesta u kojima su pokopani posmrtni ostaci značajnih povijesnih osoba, ne mogu se smatrati napuštenima, već o njima brine Grad Zagreb.

Prilikom utvrđivanja uvjeta za napušteno grobno mjesto, Gradska groblja dužna su zatražiti mišljenje o značenju povijesne osobe koje daje Hrvatska akademija znanosti i umjetnosti i Hrvatski institut za povijest.

**Članak 15.**

Na dijelovima groblja s obilježjima pojedinih vjerskih zajednica mogu se vršiti svi ukopi, bez obzira na vjeroispovijest, uz uvjet da se prilikom uređenja nadgrobnog uređaja sačuvaju vjerska obilježja, grobni znaci i natpisi kao i orijentacija i položaj grobnih mjesta prema specifičnosti polja, uz poštivanje vjerskih običaja ranije ukopane osobe i prema tradiciji pojedinog polja.

**Članak 16.**

Grobna mjesta zaštićena kao pojedinačna kulturna dobra te grobna mjesta visoke spomeničke i ambijentalne vrijednosti koja doprinose značaju cjeline kulturnog dobra ne mogu se smatrati napuštenim, već o njima brine Grad Zagreb.

Gradska groblja mogu dodijeliti na korištenje grobno mjesto iz stavka 1*.* ovog članka bez uređenja i prijenosa pokojnika, a novi korisnik može raspolagati takvim grobnim mjestom bez prava na uklanjanje opreme i uređaja ili na bilo koje druge zahvate koji se odnose na zaštitu grobnog mjesta, a ako postoji potreba dodavanja novih natpisa i/ili izmjene dijelova nadgrobnog uređaja korisnik je dužan ishoditi rješenje o prethodnom odobrenju gradskog upravnog tijela nadležnog za zaštitu spomenika kulture i prirode.

U slučaju iz stavka 2. ovog članka zabrana prijenosa umrle osobe upisuje se u grobni očevidnik istodobno s upisom prava korištenja.

Novi korisnik iz stavka 2. ovog članka ne može ustupiti ili bilo kojim drugim pravnim poslom prenijeti na korištenje grobno mjesto drugoj osobi ili dati pravo ukopa u grobno mjesto prije proteka roka od 10 godina od dana stjecanja prava korištenja i proteka roka od 15 godina od dana posljednjeg ukopa u grob, odnosno 30 godina od ukopa u grobnicu.

**Članak 17.**

Gradska groblja uređuju i održavaju vojne dijelove groblja, zajedničke grobnice, grobnice masovnih katastrofa, spomen grobnice, spomen parkove, spomenike i sakralna obilježja, a sredstva se osiguravaju u proračunu Grada Zagreba.

**Članak 18.**

U slučaju izvođenja radova radi provedbe utvrđenih mjera zaštite i očuvanja nepokretnog kulturnog dobra kada se utvrdi da se radi o dotrajalosti ili većim oštećenjima kojima je izravno ugrožena stabilnost građevine ili njezina dijela te one neposredno prijete sigurnosti, zdravlju ljudi i drugim zgradama ili stabilnosti tla na okolnom području, a ta se okolnost ne može na drugi način otkloniti, Gradska groblja mogu uz suglasnost gradskog upravnog tijela nadležnog za zaštitu spomenika kulture i prirode izvršiti iskopavanje i privremeni prijenos umrle osobe iz grobnog mjesta u grobnicu Gradskih groblja.

Posmrtni ostaci pokojnika u slučaju iz stavka 1. ovoga članka moraju se vratiti u grobno mjesto najkasnije u roku od 30 dana od dana završetka radova iz stavka 1. ovoga članka.

Iskopavanje i privremeni prijenos posmrtnih ostataka umrle osobe iz stavka 1. ovog članka provodi se bez suglasnosti korisnika tog grobnog mjesta.

Gradska groblja dužna su o iskopavanju i privremenom prijenosu posmrtnih ostataka umrle osobe obavijestiti korisnike grobnog mjesta te obavijest objaviti na oglasnim pločama groblja, na mrežnim stranicama Gradskih groblja i oglasiti u medijima.

**VREMENSKI RAZMACI UKOPA I UKOP NEPOZNATIH OSOBA**

**Članak 19.**

Ukopi u grob obavljaju se u tri ukopne dubine.

Posmrtni ostaci ukopanih mogu se spustiti u produbljenje groba nakon proteka 15 godina od posljednjeg ukopa.

Gradska groblja određuju broj ukopnih mjesta u grobnici ovisno o neto dimenziji grobnice.

Prelaganje posmrtnih ostataka u grobnici za novi ukop može se obaviti nakon proteka 30 godina od ukopa u grobnicu pod uvjetom da su se ostvarili uvjeti za sabiranje i zbrinjavanje posmrtnih ostataka.

**Članak 20.**

U kazetu za urne i kolumbarijsku nišu može se položiti onoliko urni koliko ima ukopnih mjesta za urne.

Urne se mogu položiti i u druga grobna mjesta bez obzira na vrijeme proteklo od ukopa.

U kulturnom dobru Kompleks arkada s crkvom Krista Kralja mogu se polagati urne ako postoji mogućnost označavanja imena i prezimena pokojnika, godine rođenja i godine smrti.

**Članak 21.**

Nepoznate osobe se kremiraju, a urne s njihovim posmrtnim ostacima polažu se u grobno mjesto izgrađeno za tu namjenu.

Gradska groblja dužna su na groblju odrediti grobno mjesto iz stavka 1. ovoga članka.

Gradska groblja dužna su grobno mjesto iz stavka 1. ovoga članka urediti i održavati na način kojim se iskazuje poštovanje prema umrlima.

**PRIVREMENI UKOP I PRIJENOS POKOJNIKA**

**Članak 22.**

Gradska groblja mogu odobriti privremeni ukop u grobnicu Gradskih groblja ili u grobnicu korisnika koji je za to dao suglasnost.

Gradska groblja mogu odobriti ukop u grobnice iz stavka 1. ovoga članka u trajanju do jedne godine, kad umrla osoba nema osigurano mjesto za ukop ili se ukop obavlja na groblju izvan područja Grada Zagreba.

Privremeno ukopanu umrlu osobu u grobnicu Gradskih groblja, nakon isteka roka iz stavka 2. ovoga članka, Gradska groblja ukopat će na groblje Markovo polje na trošak osobe koja je zatražila privremeni ukop.

Privremeni ukop umrle osobe u grobnicu korisnika, nakon isteka roka iz stavka 2. ovoga članka, smatrat će se trajnim ukopom.

Gradska groblja mogu odobriti premještanje posmrtnih ostataka u grobnicu iz stavka 1. ovoga članka u trajanju do jedne godine i kad je radi izgradnje grobnice na grobnom mjestu potrebno premjestiti posmrtne ostatke umrle osobe, ako je proteklo 15 godina od posljednjeg ukopa u grob.

Nakon isteka roka iz stavka 5. ovoga članka, Gradska groblja vratit će posmrtne ostatke umrle osobe u grobno mjesto iz kojega je premješten na trošak korisnika grobnog mjesta.

U grobno mjesto iz kojega su premješteni posmrtni ostaci ne mogu se vršiti ukopi i polagati urne dok se premješteni posmrtni ostaci ne vrate i ne uredi grobno mjesto sukladno danoj suglasnosti.

**Članak 23.**

Prijenos pokojnika u drugo grobno mjesto može se odobriti na zahtjev članova uže obitelji pokojnika (supružnik i djeca). Ako su članovi uže obitelji umrli prije osobe čiji se prijenos traži, zahtjev mogu podnijeti drugi srodnici, prema redoslijedu utvrđenom zakonskim propisima o nasljeđivanju, odnosno druga ovlaštena osoba.

Prijenos pokojnika obavljaju Gradska groblja.

Iskopavanje pokojnika iz groba može se odobriti nakon proteka 15 godina od posljednjeg ukopa u grob.

Prijenos pokojnika iz grobnice u drugo grobno mjesto može se odobriti bez obzira na protek vremena od dana ukopa do dana prijenosa pod uvjetom da je pokojnik pokopan u kovinskom lijesu.

Prijenos urni može se odobriti bez obzira na protek vremena od dana ukopa.

Za prijenos pokojnika potrebna je suglasnost svih korisnika grobnog mjesta iz kojega se posmrtni ostaci premještaju i svih korisnika grobnog mjesta na grobljima iz članka 2. ove odluke u koje se posmrtni ostaci prenose.

Iznimno od stavka 6. ovoga članka, ako je podnositelj zahtjeva za prijenos ujedno i jedan od korisnika grobnog mjesta iz kojega se posmrtni ostaci prenose nije potrebna suglasnost ostalih sukorisnika toga grobnog mjesta.

Osobe iz stavaka 1. ovoga članka zahtjevu za prijenos dužne su priložiti suglasnost svih sukorisnika grobnog mjesta, potvrdu o osiguranom mjestu odnosno načinu ispraćaja pokojnika za pokojnike koji neće biti ukopani na grobljima iz članka 2. ove odluke i sprovodnicu koja se izdaje prema propisima o zaštiti pučanstva od zaraznih bolesti.

**NAKNADA ZA DODJELU GROBNOG MJESTA NA KORIŠTENJE I GODIŠNJA GROBNA NAKNADA**

# Članak 24.

Visinu naknade za dodjelu grobnog mjesta na korištenje i visinu godišnje grobne naknade određuju Gradska groblja uz prethodnu suglasnost gradonačelnika.

# Članak 25.

Visina naknade za dodjelu grobnog mjesta na korištenje i visina godišnje grobne naknade utvrđuju se prema:

-vrsti grobnog mjesta

* opremljenosti komunalnom infrastrukturom
* lokaciji odnosno zoni grobnog mjesta na groblju koju posebnim aktom određuju Gradska groblja
* veličini grobnog mjesta i
* lokaciji groblja.

**Članak 26.**

Naknada za dodjelu grobnog mjesta na korištenje plaća se prilikom dodjele grobnog mjesta na korištenje

Godišnja grobna naknada plaća se u pravilu jednom godišnje za održavanje groblja.

Gradska groblja dužna su uplatnice za plaćanje godišnje grobne naknade dostavljati osobi koja je u grobni očevidnik upisana kao korisnik ili drugoj osobi koju je odredio korisnik.

Ako ima više korisnika, uplatnice se dostavljaju korisniku određenom njihovim sporazumom ili korisniku koji je pristao na plaćanje.

**Članak 27.**

Grobno mjesto za koje godišnja grobna naknada nije plaćena 10 godina smatra se napuštenim.

Gradska groblja mogu dodijeliti napušteno grobno mjesto na korištenje nakon proteka 15 godina od posljednjeg ukopa u grob, odnosno nakon proteka 30 godina od ukopa u grobnicu.

Gradska groblja mogu dodijeliti napušteno grobno mjesto na korištenje i prije isteka roka iz stavka 2. ove odluke, bez uređenja i premještanja posmrtnih ostataka, prijašnjem korisniku ili članu obitelji umrloga korisnika koji ima prijavljeno prebivalište na području Grada Zagreba i nema grobno mjesto na grobljima iz članka 2. ove odluke ako prethodno uplati naknadu za dodjelu grobnog mjesta na korištenje.

U slučaju iz stavka 3. ovog članka zabrana premještanja posmrtnih ostataka upisuje se u grobni očevidnik istodobno s upisom prava korištenja.

Korisnik iz stavka 3. ovog članka ne može ustupiti ili bilo kojim drugim pravnim poslom prenijeti na korištenje grobno mjesto drugoj osobi ili dati pravo ukopa u grobno mjesto prije proteka roka od 10 godina od dana stjecanja prava korištenja i proteka roka od 15 godina od dana posljednjeg ukopa u grob, odnosno 30 godina od ukopa u grobnicu.

**ODRŽAVANJE GROBLJA I UKLANJANJE OTPADA**

**Članak 28.**

Gradska groblja vode brigu o održavanju groblja i uklanjanju otpada s groblja.

**Članak 29.**

Groblje mora biti ograđeno, uredno te redovno održavano.

Mrtvačnica i drugi objekti na groblju moraju se održavati u urednom i ispravnom stanju.

**Članak 30.**

Gradska groblja određuju raspored ispraćaja i ukopa.

Gradska groblja dužna su organizirati dežurnu mrtvačnicu na područje Grada Zagreba od 0:00 do 24:00 sata.

**Članak 31.**

Korisnik je dužan grobno mjesto i prostor oko njega urediti, čistiti i održavati na način kojim iskazuje poštovanje prema pokojnicima bez narušavanja cjelokupnog izgled groblja, izazivanja opasnosti za sigurnost posjetitelja groblja ili narušavanja stabilnosti drugih grobnih mjesta.

Gradska groblja dužna su pisanim putem upozoriti korisnika grobnog mjesta koji postupa protivno stavku 1. ovoga članka, a ako nakon upozorenja, korisnik i dalje postupa protivno stavku 1. ovoga članka Gradska groblja podnijeti će prijavu komunalnim redarima.

U slučaju opasnosti po sigurnost posjetitelja groblja odnosno ako u ostavljenom roku korisnik ne uredi grobno mjesto, Gradska groblja uredit će grobno mjesto na trošak korisnika.

Svako se grobno mjesto mora se prikladno označiti te natpisi na grobnim mjestima ne smiju vrijeđati nacionalne, vjerske ili moralne osjećaje, niti na bilo koji način povrijediti uspomenu na pokojnika.

Korisnik je dužan na primjeren način označiti imena svih ukopanih osoba na grobnom mjestu, u pravilu na prednjem dijelu nadgrobne ploče koja se na grobnom mjestu nalazi, što uključuje, osim imena i prezimena, godinu rođenja i godinu smrti pokojnika.

Na grobom mjestu dozvoljeno je saditi i njegovati cvijeće i nisko raslinje koje je primjereno groblju.

**Članak 32.**

Ako se prilikom ukopa mora pomaknuti oprema ili uređaj na grobnom mjestu u koje se ukapa, sve troškove u vezi s uspostavom prijašnjeg stanja dužna je snositi osoba na čiji se zahtjev obavlja ukop.

**Članak 33.**

Gradska groblja ne odgovaraju za štetu nastalu na grobnom mjestu koju počine treće ili nepoznate osobe.

**Članak 34.**

Gradska groblja dužna su na prikladnom mjestu postaviti koševe, kante ili kontejnere za odlaganje otpada.

**Članak 35.**

Građani su dužni pridržavati se pravila o ponašanju na groblju koja propisuju Gradska groblja.

Gradska groblja dužna su na svojoj mrežnoj stranici i na svakom ulazu u groblje na području Grada Zagreba objaviti odluku o pravilima ponašanja na groblju.

**UVJETI UPRAVLJANJA GROBLJEM**

**Članak 36.**

Gradska groblja dužna su upravljati grobljem pažnjom dobroga gospodara i na način kojim se iskazuje poštovanje prema umrlima.

**Članak 37.**

Gradska groblja dužna su voditi grobni očevidnik i registar umrlih osoba.

Sastavni dio grobnog očevidnika je položajni plan grobnih mjesta,

**Članak 38.**

Gradska groblja dužna su pratiti gradnju grobova prema položajnom planu grobnih mjesta i grobnica u skladu s tehničkim i sanitarnim uvjetima, zaštiti okoliša, krajobraznim i ambijentalnim vrijednostima.

Gradska groblja dužna su objavljivati položajni plan grobnih mjesta i evidenciju ukopanih na svojoj mrežnoj stranici.

**Članak 39.**

Za izvođenje svih radova na grobnom mjestu (postava klupe, gravura, postava grobne galanterije, postava nadgrobnih elemenata, građevinski i klesarski radovi) potrebna je suglasnost Gradskih groblja.

Radi osiguranja slobodnog prostora prema okolnim grobnim mjestima i u odnosu na glavnu stazu Gradska groblja odlučuju o maksimalnoj širini i dužini nadgrobnog uređaja koji može biti izgrađen na grobnom mjestu. Površina postavljenih polica za svijeće i cvijeće u podnožju nadgrobnog uređaja smatra se dijelom nadgrobnog uređaja.

Za preuređenje groba u grobnicu potrebno je ishoditi uvjete za gradnju, a za gradnju mauzoleja, kapelice i sličnoga potrebno je ishoditi odobrenje sukladno propisu o gradnji.

**Članak 40.**

Za izdavanje suglasnosti iz članka 39. stavka 1. ove odluke korisnik grobnog mjesta dužan je priložiti:

- zahtjev korisnika grobnog mjesta vlastoručno potpisan s naznačenim OIB-om korisnika

- ako ima više korisnika grobnog mjesta za izvođenje radova, potrebna je suglasnost svih korisnika, a iznimno ako sukorisnici ne daju suglasnost, korisnik može izvoditi radove i bez njihove suglasnosti uz obvezno prilaganje javnobilježnički ovjerene izjave kojom prihvaća odgovornost prema ostalim sukorisnicima

- tehnički nacrt izgleda nadgrobnog uređaja (nadgrobnog spomenika) s točno unesenim mjerama neto i bruto površine grobnog mjesta i označenim stazama između susjednih grobnih mjesta, dimenzijama (širinom, dužinom i visinom) pojedinih nadgrobnih elemenata i izgledom nadgrobnog uređaja, oblika i položaja nadgrobne ploče, kao i nacrt s dimenzijama teksta i oznaka koje se upisuju te vrstu, boju i završnu obradu materijala nadgrobnog uređaja

- opis radova, plan izvođenja radova i rok završetka radova.

Za radove na grobljima i grobnim mjestima koja su zaštićeno kulturno dobro ili se nalaze na području kulturnog dobra za izdavanje suglasnosti potrebno je i rješenje o prethodnom odobrenju gradskog upravnog tijela nadležnog za zaštitu spomenika kulture i prirode.

Gradska groblja izdaju suglasnost u roku od 30 dana od uredno predanog zahtjeva odnosno od dana zaprimanja rješenja o prethodnom odobrenju gradskog upravnog tijela nadležnog za zaštitu spomenika kulture i prirode.

U slučaju uređenja grobnog mjesta bez suglasnosti sukorisnika iz stavka 1. alineje 2. ovoga članka, Gradska groblja ne ulaze u rješavanje međusobnih odnosa sukorisnika.

**Članak 41.**

Za zahvate na groblju Mirogoj primjenjuju se mjere zaštite koje utvrđuje gradsko upravno tijelo nadležno za zaštitu spomenika kulture i prirode.

U neposrednoj blizini nepokretnih pojedinačnih zaštićenih kulturnih dobara upisanih u Registar kulturnih dobara Republike Hrvatske zabranjeni su svi građevinski i drugi radovi, formiranje novih te proširenje već postojećih grobnih polja i grobnih mjesta.

U području iz stavka 2. ovoga članka dopušteno je sukladno mjerama iz stavka 1. ovog članka u postojećim dimenzijama održavanje i renoviranje zasnovanih grobnih mjesta (gravura, postava grobne galanterije, postava nadgrobnih elemenata, građevinski i klesarski radovi) i održavanje zelenih površina te krajobrazno uređenje u kojima se koristi nisko raslinje.

Restauratorski i konzervatorski radovi dopušteni su sukladno posebnim propisima o zaštiti i očuvanju kulturnih dobara.

.

**Članak 42.**

Radi osiguravanja nesmetanog obavljanja ukopa i održavanja reda na groblju osobe koje izvode radove na groblju dužne su:

- početak i završetak radova prijaviti Gradskim grobljima

- radove izvoditi tako da se do najveće mjere očuvaju mir i dostojanstvo na groblju, a mogu se obavljati samo u radne dane koje odrede Gradska groblja

- građevni materijal (opeka, kamen, šljunak, pijesak, cement, vapno i slično) držati na groblju samo za vrijeme izvođenja radova

- u slučaju prekida radova, odnosno nakon završetka radova, grobno mjesto i okoliš dovesti u prijašnje stanje odnosno ostaviti ih urednima i čistima

- prevoziti materijal u vrijeme te putovima i stazama koje odrede Gradska groblja

- vodu na groblju isključivo koristiti u svrhu radova i održavanja grobnih mjesta te izljevna mjesta ostavljati urednima.

Gradska groblja mogu, u određene dane ili u određeno doba dana, zabraniti izvođenje radova na groblju ili na pojedinim dijelovima groblja.

Gradska groblja zabranit će izvođenje radova započetih bez prethodne prijave.

**Članak 43.**

            Ako se radovi na grobnom mjestu izvode protivno suglasnosti iz članka 39. stavka 1. ove odluke, Gradska  groblja zatražit će od naručitelja radova i izvođača da radove izvedu u skladu s izdanom suglasnosti.

            Odgovornost za štetu koja nastane trećim osobama zbog radova na groblju izvedenih protivno suglasnosti Gradskih groblja  snose naručitelj i izvođač radova.

            Ako naručitelj radova i izvođač ne postupe sukladno stavku 1. ovoga članka, Gradska groblja će zabraniti daljnje radove i obustaviti ukope u grobno mjesto.

            Izvođaču koji radove obavlja bez suglasnosti ili postupi suprotno stavku 1. ovoga članka, Gradska groblja zabranit će izvođenje radova na grobljima iz članka 2. ove odluke.

            Zabrana izvođenja radova može se izreći na vrijeme od 3 mjeseca, a ako se zabrana izvođenja radova izrekne više od tri puta, Gradska groblja mogu izvođaču radova trajno zabraniti izvođenje radova na grobljima iz članka 2. ove odluke.

            Gradska groblja pozvat će korisnika grobnog mjesta uređenog bez suglasnosti da ishodi suglasnost i prema njoj uredi grobno mjesto, a do uređenja zabraniti ukope.

Ako korisnik grobnog mjesta ne ukloni opremu i uređuje koji nisu u skladu s izdanom suglasnosti, Gradska groblja izvršit će uklanjanje na trošak korisnika.

**Članak 44.**

Gradska groblja dužna su pravodobno poduzimati odgovarajuće mjere kako bi se osigurao dovoljan broj grobnih mjesta.

Ako nema prostora na groblju, Gradska groblja predlažu Gradu Zagrebu rekonstrukciju, odnosno proširenje postojećega ili gradnju novoga groblja.

**Članak 45.**

Na grobljima zabranjeno je:

1. onečišćenje i oštećivanje grobnih mjesta te opreme i uređaja grobnog mjesta drugih prostora na groblju
2. onečišćenje i oštećivanje puteva, zelenih i drugih površina te prostora unutar groblja
3. zaustavljanje, ostavljanje i vožnja vozilima (osim vozila s dozvolom)
4. ostavljanje i vožnja mopedom, motociklom, biciklom i drugim osobnim prijevoznim sredstvima
5. dovoditi pse i druge životinje
6. te svako drugo neprimjerno postupanje.

**Članak 46.**

Nadzor nad provedbom ove odluke provode komunalni redari osim nadzora vođenja grobnog očevidnika i registra umrlih osoba koje provodi gradsko upravno tijelo nadležno za komunalne poslove.

Gradska groblja dužna su podnositi gradskome upravnom tijelu nadležnom za komunalno redarstvo izvješće o postupanjima suprotno odredbama ove odluke.

**NOVČANE KAZNE**

**Članak 47.**

Novčanom kaznom u iznosu od 600,00 do 1.300,00 eura kaznit će se za prekršaj Gradska groblja:

1. postupa suprotno članku 14. stavku 2.
2. ako ne uređuju i ne održavaju vojne dijelove groblja, zajedničke grobnice, grobnice masovnih katastrofa, spomen grobnice, spomen parkove, spomenike i sakralna obilježja (članak 17. ove odluke)
3. ako postupaju suprotno članku 18. stavku 4. ove odluke
4. postupa suprotno članku 21. ove odluke
5. ako ne održavaju groblja i ne uklanjaju otpad s groblja (članak 28. ove odluke)
6. ako postupaju suprotno članku 29. ove odluke
7. ako ne odrede raspored ispraćaja i ukopa (članak 30. ove odluke)
8. ako postupaju suprotno članku 36. ove odluke
9. ako postupaju suprotno članku 38. ove odluke
10. ako pravodobno ne poduzimaju mjere kako bi se osigurao dovoljan broj grobnih mjesta (članak 44. ove odluke)

**Članak 48.**

Novčanom kaznom u iznosu od 100,00 do 250,00 eura kaznit će se za prekršaj fizička osoba:

1. ako doda novi natpis i/ili izmjeni dijelove nadgrobnog uređaja bez rješenja o prethodnom odobrenju gradskog upravnog tijela nadležnog za zaštitu spomenika kulture i prirode (članak 16. stavak 2.)
2. postupa suprotno članku 31. stavku 1. ove odluke
3. ako se ne pridržava pravila o ponašanju na groblju (članak 35. stavak 1. ove odluke)
4. ako izvodi radove na grobnom mjestu bez suglasnosti ili suprotno suglasnosti Gradskih groblja (članak 39. stavak 1.)
5. postupa suprotno članku 42. ove odluke
6. postupa suprotno zabranama iz članka 45. ove odluke

Novčanom kaznom u iznosu od 600,00 do 1.300,00 eura kaznit će se pravna osoba za prekršaj iz stavka 1. točke 1. i 3. ovoga članka te ako postupa suprotno zabranama iz članka 45. točaka 1., 2. i 3.

Novčanom kaznom u iznosu od 100,00 do 250,00 eura kaznit će se i odgovorna osoba u pravnoj osobi koja počini prekršaj iz stavka 1. točke 1. i 3. ovoga članka te ako postupa suprotno zabranama iz članka 45. točaka 1., 2. i 3.

Novčanom kaznom u iznosu od 400,00 do 600,00 eura kaznit će se fizička osoba obrtnik i osoba koja obavlja drugu samostalnu djelatnost koja počini prekršaj iz stavka 1. ovoga članka u vezi s obavljanjem njezina obrta ili druge samostalne djelatnosti.

**PRIJELAZNE I ZAVRŠNE ODREDBE**

**Članak 49.**

Danom stupanja na snagu ove odluke prestaje važiti Odluka o grobljima (Službeni glasnik Grada Zagreba 24/17, 24/19 i 3/22)

**Članak 50.**

Ova odluka stupa na snagu osmoga dana od dana objave u Službenom glasniku Grada Zagreba.

KLASA:

URBROJ:

Zagreb,

**PREDSJEDNIK GRADSKE SKUPŠTINE**

**Joško Klisović**